IRPC แรลลี่ยาว 9 วันพุ่ง 34% นิวไฮรอบ 4 เดือน ลุ้นกำไร Q4 สดใสรับดีมานด์น้ำมัน-ปิโตรฯฟื้น
IRPC แรลลี่ยาว 9 วันพุ่ง 34%  นิวไฮรอบ 4 เดือน ลุ้นกำไรไตรมาส 4 สดใสรับดีมานด์น้ำมัน-ปิโตรฯฟื้น
19 พ.ย. 2563

ผู้สื่อข่าวรายงานว่า ราคาหุ้น บริษัท ไออาร์พีซี จำกัด (มหาชน) หรือ IRPC ณ เวลา 10.08 น. อยู่ที่ระดับ 2.84 บาท บวก 0.10 บาท หรือ 3.65% สูงสุดที่ระดับ 2.84 บาท ต่ำสุดที่ระดับ 2.76 บาท ด้วยมูลค่าการซื้อขาย 123.18 ล้านบาท โดยราคาหุ้นปรับตัวเพิ่มขึ้นทำจุดสูงสุด (นิวไฮ) อีกครั้งในรอบ 2 เดือน นับตั้งแต่ราคาปิดที่ระดับ 2.84 บาท เมื่อวันที่ 9 ก.ค.63

นางสาวกัญญามาส ฤทธิเดช ผู้จัดการฝ่ายการเงินและนักลงทุนสัมพันธ์ IRPC เปิดเผยว่า แนวโน้มผลประกอบการไตรมาส 4/2563 คาดความต้องการ (ดีมานด์) ใช้ทั้งน้ำมันและปิโตรเคมีจะเริ่มกลับมา ซึ่งราคาน้ำมันเริ่มปรับตัวสูงขึ้น ขณะที่บริษัทตั้งเป้าหมายมีปริมาณการกลั่นในไตรมาส 4/2563 อยู่ที่ 1.94-1.95 แสนบาร์เรลต่อวัน เทียบกับช่วงครึ่งแรกของปี 2563 อยู่ที่ 1.88-1.89 แสนบาร์เรลต่อวัน ดังนั้นโดยรวมทั้งปี 2563 คาดว่าจะมีปริมาณการกลั่นเฉลี่ยอยู่ที่ 1.90-1.95 แสนบาร์เรลต่อวัน
ส่วนในปี 2564 บริษัทคาดว่าจะสามารถเพิ่มปริมาณการกลั่นขึ้นเป็น 2 แสนบาร์เรลต่อวัน เนื่องจากสถานการณ์โควิด-19 เริ่มคลี่คลาย ทำให้ดีมานด์เริ่มกลับเข้ามามากขึ้น
ขณะที่คาดว่าส่วนต่างราคา (สเปรด) ปิโตรเคมีจะกลับมาฟื้นตัว และหากราคาน้ำมันยังยืนที่ระดับนี้ ล่าสุดน้ำมันดิบดูไบอยู่ที่ 43 เหรียญสหรัฐต่อบาร์เรล คาดว่าในไตรมาส 4/2563 จะมีกำไรจากสต๊อกน้ำมัน (สต๊อกเกน) ประกอบกับบริษัทได้ปรับลดเงินลงทุนตามแผน 5 ปี (ปี 2563-2567) เหลือ 2.8 หมื่นล้านบาท จากเดิม 5.3 หมื่นล้านบาท ส่วนหนึ่งจะใช้ในโครงการ Ultra Clean Fuel (UCF)
นอกจากนี้ แม้ว่าบริษัทจะได้รับผลกระทบจากปัจจัยภายนอก แต่บริษัทได้มีการปรับตัวและวางกลยุทธ์หลัก ๆ 4 แนวทาง ได้แก่
สำหรับความคืบหน้าโครงการ ABS Expansion ขนาดกำลังการผลิต 6,000 ตันต่อปี ปัจจุบันมีความคืบหน้าแล้ว 96% คาดว่าจะเริ่ม COD ในไตรมาส 2/2564 โดยใช้งบลงทุน 430 ล้านบาท และมีผลตอบแทนจากการลงทุน (IRR) ประมาณ 17% ส่วนโครงการ UCF ปัจจุบันมีความคืบหน้าแล้ว 9% คาดว่าจะสามารถจัดหาผู้รับเหมาได้ภายในสิ้นปี 2563 ซึ่งโครงการนี้จะดำเนินการผลิตเชิงพาณิชย์ (COD) ในไตรมาส 2/2566